সিলেট সান | Sylhet Sun |মৌলবাদী ও সাম্প্রদায়িক সন্ত্রাস তদন্তে গণকমিশন’র তালিকায় ১১৬ ধর্মীয় বক্তা\nমৌলবাদী ও সাম্প্রদায়িক সন্ত্রাস তদন্তে গণকমিশন’র তালিকায় ১১৬ ধর্মীয় বক্তা\n২০২২-০৫-১২ ০৩:২৭:৪৮ / Print\nবুধবার দুপুর ১২টায় দুদক চেয়ারম্যান মঈনউদ্দীন আবদুল্লার হাতে একটি শ্বেতপত্র তুলে দেন গণকমিশনের চেয়ারম্যান বিচারপতি শামসুদ্দিন চৌধুরী মানিক ও সদস্য সচিব ব্যারিস্টার তুরিন আফরোজসহ পাঁচ সদস্যের একটি প্রতিনিধি দল।\nএতে মামুনুল হকসহ ১১৬ সন্দেহভাজন ব্যাক্তির নাম রয়েছে। দুদক চেয়ারম্যানের কাছে দেওয়া ২২শ পৃষ্ঠার প্রতিবেদনের ৭৬০ ও ৭৬১ পৃষ্ঠায় তাদের নাম প্রকাশ করা হয়। তাদের বিরুদ্ধে অভিযোগ জঙ্গি অর্থায়ন ও ওয়াজের মাধ্যমে তারা ধর্মীয় সম্প্রীতি নষ্ঠ করছেন। বিচারপতি শামসুদ্দিন চৌধুরী মানিক বলেন, আমরা নয় মাস তদন্ত করেছি।\nবহু ভুক্তভোগীর সাক্ষ্য নিয়েছি। ২২শ পৃষ্ঠার এই প্রতিবেদন গত মার্চে স্বরাষ্ট্রমন্ত্রীকে দিয়েছি। তিনি ব্যবস্থা নেবেন বলে আমাদেরকে জানিয়েছেন। তিনি আরও বলেন, তদন্তে আমরা ধর্মান্ধ গোষ্ঠীর দুর্নীতির প্রমাণ পেয়েছি। তারা মানি লন্ডারিং করেছে।\nজামায়াত ও ধর্ম ব্যবসায়ী গোষ্ঠীকে জঙ্গিবাদ ছড়াতে অর্থায়ন করা হচ্ছে। সেই দুর্নীতির তথ্য দিলাম। তাদেরকে বাড়তে দেওয়া যায় না। সাবেক এই বিচারপতি বলেন, দুদক চেয়ারম্যান জানিয়েছেন অর্ধশতাধিক ওয়াজ ব্যবসায়ীর দুর্নীতির খোঁজ তারা শুরু করেছেন।\nআমাদের রিপোর্টে দুদক আইন মতে ব্যবস্থা নেওয়া হবে। যারা অপরাধ করেছে তাদের বিরুদ্ধে ব্যবস্থা নেওয়া হবে। মামনুল হকসহ যারা আছে তাদের বিরুদ্ধে তদন্ত চলমান রয়েছে। সিলেটের ঝুলন দাস মামুনুল হকের মতো ধর্ষণ মামলার আসামির বিরুদ্ধে কথা বলে আসামি হন।\nআমাদের শ্বেতপত্র দুদকের কাজে আসবে। ডিসি, এসপি, টিএনওসহ যারা এই গোষ্ঠীদের উস্কানি দেয় তাদের নাম উল্লেখ করেছি। বিশেষ করে নোয়াখালীর এসপির বিরুদ্ধে বলেছি। তাদের বিরুদ্ধে মামলা করতে হবে। গণকমিশনের সদস্য সচিব ব্যারিস্টার তুরিন আফরোজ বলেন, আমরা এক হাজার মাদ্রাসা ও ওয়াজকারীদের ওপর তদন্ত করেছি, শ্বেতপত্রে বিস্তারিত আছে।\nসাম্প্রদায়িক গোষ্ঠী ও হেফাজতের কর্মকাণ্ড উঠে এসেছে। তাদের অর্থনৈতিক জবাবদিহিতার আওতায় আনা হবে বলে আমাদের প্রত্যাশা। একাত্তরের ঘাতক দালাল নির্মূল কমিটির সাধারণ সম্পাদক ও গণকমিশনের সমন্বয়ক কাজী মুকুল বলেন, মুক্তিযুদ্ধের বাংলাদেশ বিনির্মাণে এই রিপোর্ট। সাম্প্রদায়িক গোষ্ঠীর অর্থনৈতিক অপরাধগুলো আমলে নিতে এই রিপোর্টে বলা আছে।\nদুদকে আসার কারণ একটাই। কাজী মুকুল বলেন, আমরা বাংলাদেশকে মুক্তিযুদ্ধের বাংলাদেশ চাই। তার জন্য যা যা করা দরকার আমরা তাই করবো। কাজ করতে গিয়ে আমরা দেখেছি এখানে মৌলবাদী গোষ্ঠীর অর্থের একটা প্রেসার আছে, যেটা দ্বারা আমাদের তরুণরা ভিন্ন পথে পরিচালিত হচ্ছে। আমরা সব মৌলবাদী ও সাম্প্রদায়িক শক্তির বিরুদ্ধে কাজ করছি।\nতালিাকায় যাদের নাম: দুদকের কাছে দেওয়া ১১৬ ওয়ায়েজিন হুজুরের যে তালিকা প্রকাশ করা হয়েছে তারা হলেন, ১. মাওলানা নূরুল ইসলাম ওলিপুরী, ২. মাওলানা সাজিদুর রহমান, ৩. মুফতি রেজাউল করিম, ৪. মুফতি সৈয়দ ফয়জুল করিম,\n৫. মাওলানা খোরশেদ আলম কাসেমী, ৬. মাওলানা আবুল কালাম আজাদ (বাশার), ৭. মাওলানা জুনায়েদ আল হাবিব, ৮. মুফতি দিলওয়ার হোসাইন সাইফী, ৯. মাওলানা সাইয়্যেদ কামাল উদ্দিন জাফরী, ১০. মাওলানা মাহমুদুল হাসান ভূজপুরী, ১১. মাওলানা মাহমুদুল হাসান ফতেহপুরী, ১২. মাওলানা মুহিব খান, ১৩. মুফতি সাঈদ আহমদ কলরব, ১৪. মুফতি দিলাওয়ার হোসাইন, ১৫. মাওলানা গিয়াস উদ্দিন তাহেরী, ১৬. মাওলানা আব্দুর রহিম বিপ্লবী,\n১৭. মাওলানা আরিফ বিল্লাহ, ১৮. মাওলানা বজলুর রশিদ, ১৯. মুফতি নাজিবুল্লাহ আফসারী, ২০. মাওলানা ওয়াসেক বিল্লাহ নোমানী,\n২১. মুফতি নূর হোসেন নুরানী, ২২. মুফতি কাজী ইব্রাহিম, ২৩. মাওলানা গোলাম রাব্বানী, ২৪. মাওলানা মুজাফফর বিন মহসিন,\n২৫. মাওলানা মোস্তফা মাহবুবুল আলম, ২৬. মাওলানা মাহমুদুল হাসান গুনবি, ২৭. মাওলানা শায়েখ সিফাত হাসান, ২৮. মাওলানা মোহাম্মদ রাকিব ইবনে সিরাজ, ২৯. মাওলানা ফয়সাল আহমদ হেলাল, ৩০. মাওলানা মতিউর রহমান মাদানী,\n৩১. মাওলানা মুজিবুর রহমান, ৩২. মাওলানা খালেদ সাইফুল্লাহ আইয়ুবী, ৩৩. মাওলানা হাফিজুর রহমান ছিদ্দীকী,\n৩৪. মাওলানা আজিজুল ইসলাম জালালী, ৩৫. মাওলানা মেরাজুল হক কাসেমী, ৩৬. মুফতি মুহসিনুল করিম, ৩৭. মাওলানা আব্দুল বাসেত খান, ৩৮. মাওলানা আবদুল খালেক সাহেব শরিয়তপুরী, ৩৯. মুফতি মাহমুদ উল্লাহ আতিকী, ৪০. মুফতি উসমান গণি মুছাপুরী, ৪১. মাওলানা আবু নাঈম মুহাম্মাদ তানভীর, ৪২. মুফতি শিহাবুদ্দীন,\n৪৩. মুফতি মুসতাঈন বিল্লাহ আল-উসওয়ায়ী, ৪৪. মাওলানা আশরাফ আলী হরষপুরী, ৪৫. মাওলানা জাকারিয়া, ৪৬. মুফতি আমজাদ হোসাইন আশরাফী, ৪৭. মুফতি আনোয়ার হোসাইন চিশতী, ৪৮. মাওলানা আতিকুল্লাহ,\n৪৯. মাওলানা বশির আহমদ, ৫০. মাওলানা সিরাজুল ইসলাম মিরপুরী, ৫১. মাওলানা রিজওয়ান রফিকী, ৫২. মাওলানা আবরারুল হক হাতেমী, ৫৩. মাওলানা রাফি বিন মুনির, ৫৪. মাওলানা আনোয়ারুল ইসলাম জাবেরী, ৫৫. মাওলানা মোতাসিম বিল্লাহ আতিকী,\n৫৬. মুফতি শেখ হামিদুর রহমান সাইফী, ৫৭. মাওলানা আজহারুল ইসলাম আজমী, ৫৮. মাওলানা কামাল উদ্দিন দায়েমী, ৫৯. মাওলানা কামাল উদ্দিন কাসেমী, ৬০. মাওলানা মুফতি রুহুল আমিন নুরী, ৬১. মাওলানা মাজহারুল ইসলাম মাজহারী,\n৬২. মাওলানা মাহমুদুল হাসান ফেরদাউস, ৬৩. মুফতি এহসানুল হক জিলানী, ৬৪. মাওলানা মাহবুবুর রহমান জিহাদি, ৬৫. মুফতি আব্দুল হক, ৬৬. মুফতি শাহিদুর রহমান মাহমুদাবাদী, ৬৭. মাওলানা ইসমাঈল বুখারী, ৬৮. মাওলানা জয়নুল আবেদীন হাবিবী, ৬৯. মাওলানা ইউসুফ বিন এনাম, ৭০. মাওলানা শাববীর আহমদ উসমানী, ৭১. মুফতি জাহিদুল ইসলাম যায়েদ, ৭২. মাওলানা আব্দুল কাইয়ুম জামী, ৭৩. মাওলানা আবুল কালাম আজাদ,\n৭৪. মাওলানা ইসমাইল হোসাইন, ৭৫. মুফতি আব্দুর রহিম হেলালী, ৭৬. মুফতি ওমর ফারুক যুক্তিবাদী, ৭৭. মাওলানা মুশাহিদ আহমদ উজিরপুরী, ৭৮. মাওলানা কাজিম উদ্দীন (অন্ধ হাফেজ), ৭৯. মাওলানা ফেরদাউসুর রহমান,\n৮০. মুফতি হারুনুর রশিদ, ৮১. মাওলানা আবুল কাসেম, ৮২. মুফতি ওয়ালী উল্লাহ, ৮৩. মাওলানা আবু নাঈম মুহাম্মাদ তানভীর, ৮৪. মাওলানা জাকারিয়া নাটোর, ৮৫. মাওলানা আবুল হাসান (সাদী), ৮৬. মুফতি রুহুল আমিন নুরী,\n৮৭. মুফতি মামুনুর রশিদ কামালী, ৮৮. মাওলানা আবদুল কালাম আজাদ, ৮৯. মাওলানা ডা. সিরাজুল ইসলাম সিরাজী (নওমুসলিম), ৯০. মাওলানা শামসুল হক যশোরী (নওমুসলিম), ৯১. মুফতি হাবিবুর রহমান মিসবাহ,\n৯২. মাওলানা মুফতি ওলিউল্লাহ, ৯৩. মাওলানা বেলাল হুসাইন ফারুকী, ৯৪. মুফতি ওমর ফারুক যুক্তিবাদী, ৯৫. মাওলানা আমির হামজা, ৯৬. মাওলানা মিজানুর রহমান আযহারী, ৯৭. মাওলানা তারেক মনোয়ার, ৯৮. মাওলানা আব্দুল হালিম বোখারী, ৯৯. মাওলানা আতাউল্লাহ হাদেমী, ১০০. মাওলানা আফম খালিদ হোসেন,\n১০১. মাওলানা মামুনুল হক, ১০২. মুজিবুর রহমান হামিদী, ১০৩. মাওলানা মুশতাকুন্নবী, ১০৪. মাওলানা সালাহ উদ্দীন নানুপুরী, ১০৫. মাওলানা কুতুব উদ্দীন নানুপুরী, ১০৬. মাওলানা বেলাল উদ্দীন, ১০৭. মাওলানা রফিকুল ইসলাম মাদানী,\n১০৮. মাওলানা রুহুল আমিন যুক্তিবাদী, ১০৯. মাওলানা আবুল কালাম বয়ানী, ১১০. মাওলানা রফিকুল্লাহ আফসারী, ১১১. মাওলানা আব্দুল্লাহ আল-আমিন, ১১২. মাওলানা মোয়াজ্জেম হোসাইন সাইফী, ১১৩. মাওলানা আলাউদ্দীন জিহাদি,\n১১৪. মাওলানা আবু বকর মোহাম্মদ জাকারিয়া, ১১৫. জৈনপুরী সিলসিলার মাওলানা এনায়েতুল্লাহ আব্বাসী, ১১৬. মাওলানা মাহবুবুর রহমান জৈনপুরী প্রমুখ। এস এস


BCCI to appeal in Supreme Court to extend Sourav Ganguly and Jai Shah's tenure - Anandabazar\n২ ডিসেম্বর, ২০১৯, ০৩:২১:৪০\nশেষ আপডেট: ২ ডিসেম্বর, ২০১৯, ০৩:৩৩:০৪\nসৌরভদের মেয়াদ বাড়াতে সুপ্রিম কোর্টেই যাচ্ছে বোর্ড\nনির্বাচক কমিটির আগের চেয়ারম্যান এম এস কে প্রসাদের মেয়াদ শেষ হয়ে গিয়েছে। কিন্তু কে হবেন নতুন চেয়ারম্যান?\nবিখ্যাত সেই ক্রিকেট উপদেষ্টা কমিটি (সিএসি) ভেঙে গিয়েছে। কারা হবেন নতুন প্রতিনিধি? তবে কি সচিন তেন্ডুলকর, ভি ভি এস লক্ষ্মণদের আবার ফেরানো হবে?\nমুম্বইয়ে সৌরভ গঙ্গোপাধ্যায়দের নতুন বোর্ডের প্রথম বার্ষিক সাধারণ সভায় এ সব নিয়ে সিদ্ধান্ত নেওয়া গেল না। কারণ? স্বার্থ সংঘাত নিয়ে পরিস্থিতি এমনই জটিল আকার ধারণ করে বসে আছে যে, কারা যে নতুন কমিটিতে আসতে পারবেন বা আদৌ আসতে রাজি হবেন কি না, জানা নেই। যেমন, সচিন বা লক্ষ্মণ। অতীতে সিএসি অর্থাৎ ক্রিকেট উপদেষ্টা কমিটিতে ছিলেন। কিন্তু লোঢা সংস্কারের ‘এক ব্যক্তি এক পদ’ স্লোগানে স্বার্থ সংঘাতে জড়িয়ে পড়ছেন। সচিন মুম্বই ইন্ডিয়ান্সের মেন্টর। লক্ষ্মণ যুক্ত সানরাইজার্স হায়দরাবাদের সঙ্গে। লোঢা সংস্কার অনুযায়ী, তাঁদের যদি সিএসি-তে যোগ দিতে হয়, আইপিএলের পদ ছাড়তে হবে। মোটা টাকার সেই পদ ছেড়ে তাঁরা আদৌ বোর্ডের কমিটিতে যোগ দিতে রাজি হবেন কি না, তা নিয়েই সংশয়। লক্ষ্মণ আবার ধারাভাষ্যও দেন। সচিনকে চ্যানেলে বিশেষজ্ঞের ভূমিকায় দেখা যায় মাঝেমধ্যে।\nখোঁজ করতে গিয়ে ফাঁপরে পড়ে গিয়েছেন সৌরভরা। যাঁর নামই গুরুত্বপূর্ণ পদে ভাবা হয়, দেখা যাচ্ছে তিনি কোনও না কোনও ভূমিকায় ইতিমধ্যেই সক্রিয়। সচিন গেল, লক্ষ্মণ গেল। অনিল কুম্বলে? তিনি ভারতীয় দলের কোচের পদ থেকে সরে যাওয়ার পরে ফাঁকা ছিলেন। কিন্তু এ বারই প্রীতি জিন্টাদের কিংস ইলেভেন পঞ্জাব তুলে নিয়েছে তাঁকে। তাই কুম্বলেকেও আর পাওয়া যাবে না। ক্রিকেট উপদেষ্টা কমিটির পদ যেমন ফাঁকা পড়ে রয়েছে, তেমনই নির্বাচক কমিটির চেয়ারম্যানের পদও খালি। এম এস কে প্রসাদের মেয়াদ শেষ হয়ে গিয়েছে। আরও এক নির্বাচকেরও বিদায় নেওয়ার কথা। কিন্তু কাদের আনা হবে?\nসৌরভ বরাবর বড় নামকে বেশি গুরুত্ব দিয়েছেন। হালফিলে নির্বাচক কমিটির চেয়ারম্যান প্রসাদকে নিয়ে নানা কথা উঠেছে। অনেকে প্রশ্ন তুলেছেন তাঁর ক্রিকেটীয় অভিজ্ঞতা নিয়ে। যত দূর শোনা যাচ্ছিল, সৌরভও চাইছিলেন বড় কোনও নামকে নিয়ে আসতে। কিন্তু লোঢা সংস্কারের আওতায় প্রায় সকলেই আটকে যাচ্ছেন। সৌরভের প্রজন্মের কেউ হতে পারবেন না কারণ প্রায় প্রত্যেকেই আইপিএলের সঙ্গে যুক্ত। তারও আগে যাঁরা আছেন, হয় ইতিমধ্যেই নির্বাচক হিসেবে পূর্ণ মেয়াদ কাটিয়ে ফেলেছেন, নয়তো সংস্কারের ধাক্কায় ছিটকে যাচ্ছেন। দিলীপ বেঙ্গসরকরের নাম কেউ কেউ বলছেন। তাঁর দু’বছর বাকি আছে বলে শোনা যাচ্ছে। কিন্তু তাঁকে ফিরিয়ে আনার ব্যাপারে সহমত নন বোর্ড কর্তারা। দক্ষিণ থেকে শ্রীনি গোষ্ঠী লক্ষ্মণ শিবরামকৃষ্ণণকে আনার চেষ্টা করছে। এম এস কে প্রসাদের জায়গায় তাঁর নির্বাচক হওয়ার সম্ভাবনা রয়েছে। কিন্তু তিনি চেয়ারম্যান হওয়ার মতো বড় নাম কি না, সেই প্রশ্ন উঠছে।\nযা দাঁড়াচ্ছে, এখনই নির্বাচক কমিটি বা ক্রিকেট উপদেষ্টা কমিটি চূড়ান্ত করা যাচ্ছে না। সৌরভরা ফের সুপ্রিম কোর্টে যাচ্ছেন নতুন গঠনতন্ত্রের সুপারিশ নিয়ে। সেখানে প্রেসিডেন্ট এবং সচিবের ‘কুলিং অফ’ নিয়ে নিয়ম শিথিল করার আবেদন করা হচ্ছে। বলা হচ্ছে, রাজ্য সংস্থায় দু’টি মেয়াদ অর্থাৎ ছয় বছর কাটিয়ে ফেললেই যেন প্রেসিডেন্ট বা সচিবকে ‘কুলিং অফে’ না পাঠানো হয়। তাঁদের ক্ষেত্রে অন্তত বোর্ডে দু’টি তিন বছরের মেয়াদ কাটাতে দেওয়া হোক। এই আবেদন সুপ্রিম কোর্ট মঞ্জুর করলে সৌরভ মাত্র দশ মাসের জন্য নয়, অন্তত তিন বছর প্রেসিডেন্ট থাকতে পারবেন। এর সঙ্গেই আইপিএলকে স্বার্থ সংঘাতের আওতার বাইরে রাখা যায় কি না, তা নিয়েও আদালতে আবেদন করতে চলেছে বোর্ড। মনে করা হচ্ছে, যদি আইপিএলকে স্বার্থ সংঘাতের বাইরে রাখা যায়, তা হলে বোর্ডের বিভিন্ন বিশেষজ্ঞ পদে বড় নাম নিয়ে আসা সম্ভব হবে।\nসত্তর বছরের সময়সীমা অবশ্য কমানোর কথা বলা হচ্ছে একমাত্র আইসিসি প্রতিনিধিত্বের ক্ষেত্রে। বোর্ডের মধ্যে সত্তরোর্ধ্বরা আসতে পারবেন না। শ্রীনি যাতে আইসিসিতে যেতে পারেন, সেই কারণে সর্বোচ্চ আদালতের কাছে আবেদন করা হচ্ছে, নিয়ামক সংস্থায় প্রতিনিধিত্ব করার জন্য বয়সসীমাটা তুলে দেওয়া হোক।\nযদি শ্রীনি না যেতে পারেন, তা হলেও আকাশ মাথায় ভেঙে পড়ছে না। জয় শাহকে ইতিমধ্যেই আইসিসি এগজিকিউটিভ সভায় প্রতিনিধিত্ব করার ব্যাপারে সবুজ সংকেত দিয়ে দেওয়া হয়েছে। বিনোদ রাইরা ক্ষমতায় থাকাকালীন যে সভায় যেতেন সিইও রাহুল জোহরি। উচ্চ পর্যায়ের অন্যান্য বৈঠকে সৌরভ যান কি না, সেটাও দেখার। বার্ষিক সাধারণ সভায় জয় শাহের নাম প্রস্তাব করেন সৌরভই। ওয়াকিবহাল মহলের অনুমান, যত দিন যাবে, বোর্ডের মধ্যে শ্রীনির ক্ষমতা খর্ব হতে থাকবে। আর ক্ষমতাশালী হয়ে উঠবে সৌরভ-জয় জুটি। সুপ্রিম কোর্টেও যে ফের যাওয়া হচ্ছে, তার প্রধান লক্ষ্য একটিই। প্রেসিডেন্ট এবং সচিব হিসেবে যথাক্রমে সৌরভ এবং জয় শাহের শাসনকাল ২০২৪ পর্যন্ত অটুট রাখা।


সিলেটকে বদলে দিতে ড. মোমেনের যে যে উদ্যোগ – SylheterSomoy.com\nসিলেটের সময় ডট কম, প্রকাশিত হয়েছে : ২৯ জানুয়ারি ২০২০, ১২:১২:৪৮ অপরাহ্ণ\nনিউজ ডেস্ক: সিলেটের যোগাযোগ ব্যবস্থার উন্নয়নে ব্যাপক কর্মযজ্ঞ হাতে নিয়েছেন পররাষ্ট্রমন্ত্রী ড. এ কে আবদুল মোমেন। বদলে দিতে যাচ্ছেন সিলেটের সড়ক, আকাশ, রেল ও নদীপথ। ‘আগামীর সিলেট’ স্লোগানে তার দেখানো উন্নয়নযজ্ঞে ঠাঁই পেয়েছে এসব প্রকল্প।\nপ্রকল্পগুলো বাস্তবায়িত হলে সিলেটের যোগাযোগ ব্যবস্থার উন্নয়নে তৈরি হবে নতুন মাইলফলক। পর্যটন শিল্পের বিকাশের পাশাপাশি এগিয়ে যাবে এ অঞ্চলের শিল্পায়নও- এমনটা মনে করছেন সংশ্লিষ্টরা।\nজানা গেছে, জাতিসংঘের স্থায়ী প্রতিনিধির দায়িত্ব পালন শেষে দেশে ফেরার পর বড় ভাই আবুল মাল আবদুল মুহিতের পক্ষে সিলেটের উন্নয়ন দেখভালের দায়িত্ব পান ড. এ কে আবদুল মোমেন। প্রধানমন্ত্রী শেখ হাসিনার নির্দেশে মাঠে নামেন তিনি। সর্বাগ্রে গুরুত্ব দেন সিলেটের যোগাযোগ ব্যবস্থার উন্নয়নে। সিলেট-ঢাকা মহাসড়ক চারলেনে উন্নিতকরণের প্রয়োজনীয়তা তুলে ধরেন প্রধানমন্ত্রীর কাছে। মোমেনের পরিকল্পনার কথা শুনে প্রধানমন্ত্রী ঘোষণা দেন সিলেট-ঢাকা মহাসড়ক ছয়লেনে উন্নিতকরণের। ড. মোমেনের চোখে সিলেটবাসীও দেখতে থাকেন ছয়লেনের স্বপ্ন। সেই স্বপ্ন এখন বাস্তবে রূপ নেওয়ার পথে।\nজানা গেছে, পররাষ্ট্রমন্ত্রীর দায়িত্ব পাওয়ার পর সর্বোচ্চ গুরুত্ব দিয়ে তিনি এই ছয়লেন মহাসড়ক প্রকল্পটি বাস্তবায়নের চেষ্টা করে যাচ্ছেন। তার চেষ্টায় ছয় লেনের মহাসড়ক প্রকল্পের জন্য এশীয় উন্নয়ন ব্যাংক এডিবি অর্থায়নে সম্মত হয়েছে। মেগা এই প্রকল্পে ব্যয় হবে প্রায় ১৪ হাজার কোটি টাকা। কিছুদিনের মধ্যেই মহাসড়কের কাজের দরপত্র আহ্বান করা হচ্ছে বলে জানিয়েছেন সংশ্লিষ্টরা।\nসড়ক পথের মতো রেল যোগাযোগ ব্যবস্থায়ও আমূল পরিবর্তন আনতে চান ড. মোমেন। তার প্রচেষ্টায় সিলেট-আখাউড়া ২৩৯ কিলোমিটার রেলপথ ডুয়েলগেজে রূপান্তর হতে যাচ্ছে। ইতোমধ্যে একনেকে পাস হয়েছে এই প্রকল্প। প্রায় ১৬ হাজার কোটি টাকার এই প্রকল্পের মেয়াদ ধরা হয়েছে ২০২৫ সালের জুন পর্যন্ত।\nড. মোমেন জানিয়েছেন, প্রকল্পটির কাজ শেষ হওয়ার পর সিলেট-ঢাকা ও সিলেট-চট্টগ্রাম রুটে ব্রডগেজ ট্রেন ঘন্টায় ১২০ কিলোমিটার গতিতে চলতে পারবে। এতে ঢাকা ও চট্টগ্রাম ভ্রমনের সময় প্রায় অর্ধেক কমে আসবে।\nজানা গেছে, রেললাইনে পরিবর্তন আনার পাশাপাশি সিলেট রুটে চলাচলকারী ট্রেনগুলোকেও যাত্রীবান্ধব করার চেষ্টা চালিয়ে যাচ্ছেন পররাষ্ট্রমন্ত্রী ড. এ কে আবদুল মোমেন। তার ঐকান্তিক প্রচেষ্টায় ইতোমধ্যে সিলেট-চট্টগ্রাম রুটে চলাচলকারী উদয়ন ও পাহাড়িকা এক্সপ্রেস ট্রেনে যুক্ত হয়েছে নতুন বগি। ৩৪ বছরের পুরনো জরাজীর্ণ বগির বদলে দুই ট্রেনে লেগেছে ২৭টি লাল সবুজের নতুন বগি। বছরের শুরুতে এটাকে পররাষ্ট্রমন্ত্রীর দেওয়া বড় উপহার হিসেবেই দেখছেন সিলেটবাসী। শুধু বগি নয়, সিলেট রুটে চলাচলকারী ট্রেনের পুরনো ইঞ্জিন পাল্টে নতুন ইঞ্জিন সংযোগেরও চেষ্টা চালিয়ে যাচ্ছেন তিনি। শিগগিরই ইঞ্জিনগুলো বদল হবে বলে জানিয়েছেন রেল সংশ্লিষ্টরা।\nআকাশপথে সিলেটের যাত্রীদের সেবার মান বৃদ্ধিতেও মেগা প্রকল্প হাতে নিয়েছেন পররাষ্ট্রমন্ত্রী ড. এ কে আবদুল মোমেন। এতোদিন কাগজে কলমে আন্তর্জাতিক তকমা ব্যবহার করা ওসমানী বিমানবন্দর এবার পূর্ণাঙ্গ আন্তর্জাতিক বিমানবন্দরের রূপ পেতে যাচ্ছে। বিমানবন্দরে চলছে প্রায় তিন হাজার কোটি টাকার উন্নয়নযজ্ঞ। এই প্রকল্পের আওতায় বিমানবন্দরের রানওয়ে সম্প্রসারণ ও শক্তিবৃদ্ধিকরণ, নতুন টার্মিনাল ও কার্গো ভবন নির্মাণের কাজ দ্রুত এগিয়ে চলছে। সিলেট থেকে মধ্যপ্রাচ্য, ইউরোপ ও আমেরিকার বিভিন্ন দেশে সরাসরি ফ্লাইট চালু করতে ওসমানী বিমানবন্দরে যুক্ত হচ্ছে আরও চারটি বোডিং ব্রিজ।\nইতোমধ্যে ড. মোমেনের উদ্যোগে বিমানবন্দরে যাত্রীদের জন্য ফ্রি ওয়াইফাইও চালু করা হয়েছে। যাত্রীসেবা নিশ্চিত করতে পুরো বিমানবন্দরকে আনা হয়েছে সিসি ক্যামেরার আওতায়।\nসড়ক, রেল ও আকাশপথের মতো নৌ যোগাযোগ নিয়েও ভাবছেন মোমেন। সড়ক পথে যানবাহনের চাপ কমাতে পণ্য পরিবহনে তিনি নদীপথকে গুরুত্ব দিতে চান। এজন্য সিলেটের নদীগুলো খনন করার প্রয়োজনীয়তার উপর জোর দিচ্ছেন তিনি। কয়েক দিন আগে নিজের এক বছরের উন্নয়ন নিয়ে সাংবাদিকদের সাথে মতবিনিময়র সময় তিনি নদী পথের উন্নয়ন নিয়েও জানিয়েছেন তার পরিকল্পনার কথা।\nকলেজ ছাত্রের মোবাইল যেভাবে উদ্ধার করল পুলিশ


থাইরয়েড হরমোনজনিত সমস্যা:-806826 | কালের কণ্ঠ | kalerkantho\n২৫ আগস্ট, ২০১৯ ০০:০০ | পড়া যাবে ৫ মিনিটে\nদেহের এক অপরিহার্য উপাদান থাইরয়েড হরমোন। এটি কমবেশি হলে নানা উপসর্গ দেখা দেয়। প্রত্যেক মানুষের দেহে নির্দিষ্ট মাত্রায় থাইরয়েড হরমোন থাকা জরুরি। এর হেরফের হলেই নানা জটিলতা দেখা দেয়। এ বিষয়ে লিখেছেন বারডেম হাসপাতালের এন্ডোক্রাইন ও ডায়াবেটিস বিভাগের প্রধান অধ্যাপক ডা. এস এম আশরাফুজ্জামান\nথাইরয়েড হরমোন নিঃসৃত হয় থাইরয়েড নামের গ্রন্থি থেকে। এই গ্রন্থি গলার সামনের উঁচু হাড়ের পেছনের দিকে ট্রাকিয়া বা শ্বাসনালিকে পেঁচিয়ে থাকে। এই গ্রন্থির কাজ হলো খাবারে যাওয়া আয়োডিনকে ব্যবহার করে থাইরয়েড হরমোন প্রস্তুত করা। ব্রেনের পিটুইটারি গ্ল্যান্ড থেকে আসা সিগন্যালকে (টিএসএইচ) ব্যবহার করে থাইরক্সিন হরমোন (টি৪) প্রস্তুত করে এই থাইরয়েড গ্ল্যান্ড।\nথাইরয়েড হরমোনের কাজ কী?\nশর্করা, আমিষ, স্নেহজাতীয় খাবার খাওয়ার পর সেখান থেকে পাওয়া মূল অংশকে কাজে লাগিয়ে শরীরের জন্য প্রয়োজনীয় শক্তি ও তাপ উৎপাদন করতে থাইরয়েড হরমোন ভূমিকা রাখে। দেহে এই থাইরয়েড হরমোন কম তৈরি হলে তাকে বলা হয় হাইপোথাইরয়ডিজম আর হরমোন বেশি তৈরি হলে তাকে বলা হয় হাইপারথাইরয়ডিজম। অর্থাৎ থাইরয়েড হরমোনের কার্যকারিতাবিষয়ক সমস্যা দুই রকম হতে পারে।\nজেনেটিক কারণে, পিটুইটারি ফেইলিওর, কিছু বিশেষ ওষুধ, থাইরয়েডের প্রদাহ এবং বিশেষ করে আয়োডিনের অভাবে থাইরয়েড গ্ল্যান্ড যদি ঠিকমতো কাজ না করে, তখন থাইরয়েড হরমোন (টি৩, টি৪) কম তৈরি হয়। থাইরয়েড হরমোনের অভাবে কোষগুলোতে স্বাভাবিক শারীরবৃত্তীয় কার্যক্রম ব্যাহত হয়।\nচল্লিশোর্ধ্ব ব্যক্তি, বিশেষ করে নারীদের হাইপোথাইরয়েডের প্রবণতা একটু বেশি দেখা যায়। গ্রামের চেয়ে শহরাঞ্চলে এই রোগের হার বেশি। তবে সেটা খাদ্যাভ্যাসের কারণে, নাকি পরিবেশগত ঝুঁকির কারণে তা এখনো জানা যায়নি।\n♦ ওজন বেড়ে যাওয়া।\n♦ ঠাণ্ডা সহ্য না হওয়া।\n♦ সন্তান ধারণে সাময়িক অক্ষমতা।\n♦ শরীরে সব সময় ব্যথা ব্যথা ভাব।\n♦ মানসিক বিষণ্নতায় ভোগা ইত্যাদি।\n♦ ত্বক খসখসে হয়ে যাওয়া।\n♦ স্মৃতিশক্তি কমে যাওয়া।\n♦ শরীরে শীত শীত ভাব।\n♦ অনিয়মিত পিরিয়ড, অতিরিক্ত রক্ত যাওয়া ইত্যাদি।\nএ ক্ষেত্রে থাইরয়েড হরমোন বেশি নিঃসৃত হয়। আক্রান্ত ব্যক্তির প্রধান অভিযোগ হলো—\n♦ ক্ষুধা স্বাভাবিক কিন্তু ওজন কমে যাওয়া।\n♦ হাত-পা কাঁপা।\n♦ গরম সহ্য না হওয়া।\n♦ চোখ কোটরে ঢুকে যাওয়া।\n♦ মেজাজ সব সময় খিটখিটে থাকা।\n♦ অতিরিক্ত ঘাম দেওয়া।\n♦ শরীরে গরম অনুভব।\n♦ ব্লাডপ্রেসার বেড়ে যাওয়া।\n♦ অস্থিসন্ধিতে ব্যথা।\n♦ মাসিকের সমস্যা।\n♦ গর্ভপাত ইত্যাদি।\nথাইরয়েড হরমোনজনিত সমস্যায় সঠিক চিকিৎসা না নিলে কিছু জটিলতা দেখা দিতে পারে। যেমন—\nথাইরয়েড ক্যান্সার : অনেকের ক্ষেত্রে গলা কম সময়ের মধ্যে অতিরিক্ত ফুলে যায় এবং সেখান থেকে ভবিষ্যতে ক্যান্সার হওয়ার আশঙ্কা থাকে। এ ক্ষেত্রে চিকিৎসক নিশ্চিত হয়ে অপারেশনের পরামর্শও দিয়ে থাকেন। যাদের পরিবারে থাইরয়েড ক্যান্সারের ইতিহাস আছে, তাদের সতর্ক হওয়া উচিত। গলায় ছোট একটি নোডিউল যদি খুব দ্রুত বৃদ্ধি পায়, তাহলে দেরি না করে চিকিৎসকের কাছে যেতে হবে।\nগর্ভাবস্থা ও শিশুদের ক্ষেত্রে : বন্ধ্যাত্বের অন্যতম কারণ এই হাইপার বা হাইপোথাইরয়ডিজম। আবার গর্ভাবস্থায় মায়ের হাইপোথাইরয়ডিজম যদি নিয়ন্ত্রণে না থাকে সে ক্ষেত্রে অনাগত শিশুর মানসিক বিকাশ বাধাগ্রস্ত হতে পারে। শিশুদের হাইপোথাইরয়ডিজম হয়। সম্ভব হলে জন্মের পর সব শিশুর TSH পরীক্ষা করে দেখা উচিত। খেয়াল রাখতে হবে, কোনো শিশুর শারীরিক ও মানসিক বিকাশ যদি বয়স অনুযায়ী না হয়, তাহলে অবশ্যই চিকিৎসকের শরণাপন্ন হতে হবে।\nথাইরয়েড গ্রন্থি ও হরমোনের বিভিন্ন রোগ নির্ণয়ে নিচের পরীক্ষাগুলো করা হয়—\n♦ রক্তে হরমোনের মাত্রা\n♦ রেডিও-অ্যাকটিভ আয়োডিন আপটেক ও স্ক্যানটেস্ট\n♦ এফএনএসি ইত্যাদি।\nহাইপো বা হাইপার দুই থাইরয়েড হরমোনের ভারসাম্যহীনতারই চিকিৎসা রয়েছে। তাই কারো এই ধরনের উপসর্গ থাকলে অহেতুক ঘাবড়ে যাওয়ার কিছু নেই। হরমোন বা মেডিসিন বিশেষজ্ঞের পরামর্শ অনুযায়ী চিকিৎসা নিলে এবং নিয়মিত ওষুধ সেবনে এই সমস্যাগুলো সম্পূর্ণ নিয়ন্ত্রণ হয় বা ক্ষেত্রবিশেষে রোগটিই সম্পূর্ণ নিরাময় হয়ে যায়।\nথাইরয়েডজনিত সমস্যায় সব সময় যে লক্ষণ প্রকাশ পাবে, বিষয়টি এমন নয়। উপসর্গ না থেকেও থাইরয়েডজনিত সমস্যা থাকতে পারে, যাকে বলে ‘সাব-ক্লিনিক্যাল কন্ডিশন’। তখন শুধু পরীক্ষার মাধ্যমে রোগ নির্ণয় করতে হয়। তবে উপরোক্ত লক্ষণগুলো থাকলে, বিশেষ করে দ্রুত ওজন বেড়ে যাচ্ছে—এমন মনে হলে থাইরয়েড গ্ল্যান্ড সুস্থ আছে কি না তা জানতে চিকিৎসকের পরামর্শ নেওয়া উচিত। শরীরের অতি প্রয়োজনীয় থাইরয়েড হরমোন তৈরিতে গুরুত্বপূর্ণ ভূমিকা রাখে আয়োডিন। সেদিকটিও খেয়াল রাখতে হবে।\nঅসম ডেঙ্গু ঠেকাতে তৎপর থাকুন ২৫ আগস্ট, ২০১৯ ০০:০০\nমেনোপজ যখন সমস্যা ২৫ আগস্ট, ২০১৯ ০০:০০\nওজন কমাতে লেবু-মধু পানীয় ২৫ আগস্ট, ২০১৯ ০০:০০


গাজীপুর সিটি নির্বাচন সুষ্ঠু না হলে নির্বাচন কমিশনকে পদত্যাগ করতে হবে | SATV\nআপনি আছেন:প্রচ্ছদ»বাংলাদেশ»রাজনীতি»গাজীপুর সিটি নির্বাচন সুষ্ঠু না হলে নির্বাচন কমিশনকে পদত্যাগ করতে হবে\nগাজীপুর সিটি নির্বাচন সুষ্ঠু না হলে নির্বাচন কমিশনকে পদত্যাগ করতে হবে\nগাজীপুর সিটি নির্বাচন সুষ্ঠু না হলে নির্বাচন কমিশনকে পদত্যাগ করতে হবে বলে মন্তব্য করেছেন বিএনপি মহাসচিব মির্জা ফখরুল ইসলাম আলমগীর। বিকেলে, গুলশানের কার্যালয়ে সংবাদ সম্মেলনে তিনি দাবি করেন, ভোট ডাকাতি না হলে লক্ষাধিক ভোটের ব্যবধানে বিএনপির প্রার্থী জয়ী হবে। এ সময়, গাজীপুর পুলিশ সুপারের প্রত্যাহারও চান তিনি। এদিকে, বিকেলে নির্বাচন কমিশনের সাথে বৈঠক শেষে দলের আরেক নেতা ড. আব্দুল মঈন খানও জানান, পুলিশ সুপারকে প্রত্যাহার করা না হলে নির্বাচন সুষ্ঠু হবে না।\nবিকেলে গুলশানে দলের চেয়ারপার্সনের কার্যালয়ে সংবাদ সম্মেলন ডাকে বিএনপি। এতে, আগামি ৩০ শে জুলাই অনুষ্ঠেয় দুই সিটিতে তাদের মনোনীত মেয়র প্রার্থীর নাম ঘোষণা করেন। রাজশাহীতে বর্তমান মেয়র মোসাদ্দেক হোসেন বুলবুল ও বরিশালে মজিবুর রহমান সরওয়ারের নাম ঘোষণা করেন তিনি।\nএ সময় দলের মহাসচিব কথা বলেন গাজীপুর সিটি নির্বাচন বিষয়ে। সেখানে দলীয় সম্ভাব্য এজেন্টদের ভয়ভীতি ও গ্রেফতারের অভিযোগ করে পুলিশ সুপারের প্রত্যাহার চান তিনি। মির্জা ফখরুল দাবি করেন, সুষ্ঠু নির্বাচনী পরিবেশ তৈরীর ক্ষেত্রে নিজেদের অযোগ্যতা প্রমান করছে ইসি।\nএদিকে, গাজীপুর সিটি নির্বাচন নিয়ে নিজেদের উৎকন্ঠার কথা জানাতে বিকেলে বিএনপির স্থায়ী কমিটির সদস্য আব্দুল মঈন খানের নেতৃত্বে ইসির সাথে বৈঠক করেন তারা। গাজীপুরে, খুলনা সিটি নির্বাচনরে পুনরাবৃত্তি যাতে না হয়, তার জন্য কমিশনকে শক্ত অবস্থান নেয়ার পরামর্শ দেন দলটির নেতারা। গাজীপুর সিটি নির্বাচন সুষ্ঠু না হলে তার বড় ধরণের নেতিবাচক প্রভাব আগামি জাতীয় নির্বাচনে পড়বে বলে মনে করেন, ড. আব্দুল মঈন খান।


কোনও ব্যাঙ্ক বন্ধ হবে না, কারও চাকরি যাবে না, ঘোষণা সীতারমণের – Indian Express Bangla\nNirmala Sitharaman Psu Bank Merger Economy Slowdown Gdp Growth\n"কোনও ব্যাঙ্ক বন্ধ হচ্ছে না। কোনও ব্যাঙ্ককে বলা হচ্ছে তারা যা করছিল, তার বাইরে আর কিছু করতে। বরং উল্টো আমরা তাদের আরও মূলধন দিচ্ছি তারা যা করছিল তাই করার জন্য।"\nBy: IE Bangla Web Desk\tNew Delhi September 1, 2019, 6:23:48 PM\nবিভিন্ন সরকারি ব্যাঙ্কের সংযুক্তিকরণের ফলে বন্ধ হয়ে যাবে ছটি প্রতিষ্ঠান, এই নিয়ে রবিবার কর্মীদের আশঙ্কা নিরসন করলেন কেন্দ্রীয় অর্থমন্ত্রী নির্মলা সীতারমণ। তাঁর ঘোষণা অনুযায়ী, কোনও ব্যাঙ্ককেই বলা হয় নি তাদের বর্তমান রুটিনের বা কাজকর্মের বাইরে যেতে বলা হয় নি, এবং কোনও ব্যাঙ্কই বন্ধ হবে না। চাকরিও যাবে না কোনও কর্মীর।\nএক সাংবাদিক সম্মেলনে সীতারমণ বলেন, “কোনও ব্যাঙ্ক বন্ধ হচ্ছে না। কোনও ব্যাঙ্ককে বলা হচ্ছে তারা যা করছিল, তার বাইরে আর কিছু করতে। বরং উল্টো আমরা তাদের আরও মূলধন দিচ্ছি তারা যা করছিল তাই করার জন্য।”\nশনিবার চেন্নাইতে অল ইন্ডিয়া ব্যাঙ্ক এমপ্লয়িজ অ্যাসোসিয়েশনের সদস্যরা ১০ টি ব্যাঙ্ককে সংযুক্ত করে চারটি প্রতিষ্ঠান করার কেন্দ্রীয় সিদ্ধান্তের বিরুদ্ধে প্রতিবাদ জানান। একই ধরনের প্রতিবাদ সভা হয় ভোপাল, কলকাতা, এবং দেশের আরও কিছু শহরে। সংজুক্তিকরণের ঘোষণার পরেই জানা যায়, নতুন চারটি ব্যাঙ্ককে ৫৫ হাজার ২৫০ কোটি টাকা সাহায্য দেওয়া হবে যাতে তারা ঋণের খাতা বৃদ্ধি করতে পারে।\nদেশের বর্তমান অর্থনৈতিক মন্দা, বিশেষত বছরের প্রথম চতুর্থাংশে জিডিপি-র স্রেফ ৫ শতাংশ বৃদ্ধি নিয়ে প্রশ্ন করা হলে সীতারমণ বলেন, সংশ্লিষ্ট বিশেষজ্ঞ এবং অংশীদারদের সঙ্গে বৈঠক করে তিনি জানার চেষ্টা করছেন, সরকারের কাছ থেকে কার কী প্রত্যাশা।\nতাঁর কথায়, “সরকার বহু ক্ষেত্রের মানুষদের সঙ্গে পরামর্শ করছে। কিছু ক্ষেত্রে দেখা যাচ্ছে, ক্রমাগত বেড়ে যাচ্ছে স্টক। আমি ইন্ডাস্ট্রি বিশেষজ্ঞদের সঙ্গে কথা বলে তাঁদের পরামর্শ নিচ্ছি, সরকারের কাছ থেকে তাঁদের প্রত্যাশা সংক্রান্ত। এর মধ্যে দুবার বৈঠক করেছি, আরও অনেকবার করব।”\nআরও পড়ুন: কেন ব্যাঙ্ক সংযুক্তিকরণের সিদ্ধান্ত নিল কেন্দ্র?\nন্যাশনাল স্ট্যাটিস্টিক্যাল অফিস দ্বারা প্রকাশিত পরিসংখ্যান বলছে, আটটির মধ্যে পাঁচটি ক্ষেত্রে হ্রাস পেয়েছে বৃদ্ধির হার, যার ফলে সামগ্রিকভাবে দুর্বল হয়ে পড়েছে দেশের অর্থনীতি। এই নিয়ে লাগাতার পাঁচবার কমল মোট অভ্যন্তরীণ উৎপাদন বা গ্রোস ডোমেস্টিক প্রোডাক্ট (জিডিপি) বৃদ্ধির হার। এর আগে সর্বনিম্ন বৃদ্ধির হার ছিল ৪.৩ শতাংশ, ২০১৩ সালের মার্চ মাসে।\nঅন্যদিকে, রবিবারই প্রাক্তন প্রধানমন্ত্রী মনমোহন সিং বলেন, বর্তমান অর্থনৈতিক মন্দা মোদী সরকারের “সামগ্রিক অব্যবস্থার” নিদর্শন। তবে এ বিষয়ে প্রশ্ন করা হলে সরাসরি উত্তর দিতে অস্বীকার করেন সীতারমণ। “ডাঃ মনমোহন সিং কি বলছেন যে ‘রাজনৈতিক চাপানউতোরের পরিবর্তে ওদের উচিত পাকা মাথাদের কথা শোনা’? তাই বলেছেন কি উনি? ঠিক আছে, ধন্যবাদ। আমি এ বিষয়ে তাঁর বয়ান নেব। এই আমার উত্তর,” বলেন তিনি।


নুসরাত ফারিয়া রেডি, আপনি রেডি তো? (ভিডিও) | BD Times365\nনুসরাত ফারিয়া রেডি, আপনি রেডি তো? (ভিডিও)\nআপডেট : ৭ জুলাই, ২০১৮ ১৯:১৬\nঢাকাই চলচ্চিত্রের এ প্রজন্মের চিত্রনায়িকা নুসরাত ফারিয়া। এরই মধ্যে তার অভিনীত একাধিক সিনেমা বাংলাদেশ ও ভারতের প্রেক্ষাগৃহে মুক্তি পেয়েছে। ভক্ত ও শুভাকাঙ্ক্ষীদের অনেকেই হয়তো সরাসরি কথা বলা ও আড্ডা দেয়ার সুযোগ পাচ্ছেন না তার সঙ্গে। তবে ভক্তদের জন্য এবার সেই সুযোগ এসেছে।


দেশে চাকরী নাই, তাই বিদেশ যাই Dhaka Journal\nYou are here: Home » মুক্তমত » দেশে চাকরী নাই, তাই বিদেশ যাই\tদেশে চাকরী নাই, তাই বিদেশ যাই\nBy ঢাকা জার্নাল on মঙ্গলবার, মার্চ ২৬, ২০১৩\tসম্প্রতি এক পরিচিত’র সাথে তার ভবিষ্যত পরিকল্পনা নিয়ে কথা বলছিলাম।তিনি একটি সরকারি বিশ্ববিদ্যালয় থেকে বেশভালো ফলাফল নিয়েই স্নাতকত্তোর সম্পন্ন করেছেন। কথায় কথায় তিনি বললেন, খুব দ্রুত বিদেশে চলে যাবেন ভাবছেন । আমি তাকে জিজ্ঞেস করলাম, কেন ?\nতার সহজ উত্তর, দেশে ভালো চাকুরির খুবই অভাব , তাই ভাগ্য ফেরাতে বিদেশে পাড়ি জমাবেন । এ কথা শোনার পরে আমি বেশ উৎসাহ নিয়ে আরেকটি প্রশ্ন করলাম, বিদেশে গিয়ে কি কাজ করবেন? তার উত্তর: যে কোন কাজ করতেই তিনি প্রস্তুত। তা যতই ছোট হোকনা কেন।\nআমি জানতে চাইলাম, বিদেশে যাওয়ার জন্য তিনি কত টাকা খরচ করবেন? তার উত্তর,পাঁচ থেকে ছয় লক্ষ টাকা বাজেট ধরে রেখেছেন। যতটুকু জানি, আমার এই পরিচিত’র পরিবারটি মূলত গ্রামের একটি কৃষি নির্ভর পরিবার, আর তাই তার এই বিদেশ যাওয়ার টাকাটাও হয়ত আসবে তার পরিবারের কোন কৃষি জমির বিক্রয় থেকে।\nঅর্থায়নের উৎস সম্পর্কে তাকে জিজ্ঞেস করতেই নিশ্চিত হলাম। বলা প্রয়োজন, তার ভবিষ্যত পরিকল্পনা শুনে আমি একটু হতাশই হয়েছি।\nবরাবর কৃষি খাতের প্রতি আমার কোথায় যেন একটা দূর্বলতা কাজ করে। আমার বাবা-চাচারা কৃষিকাজের সাথে জড়িত না থাকায় কখনো কখনো এ নিয়ে আফসোস করেছি। যাই হোক, আমি তাকে পরামর্শ দিলাম তিনি যদি বিদেশে না গিয়ে দেশেই উন্নত প্রযুক্তির ব্যবহার করে কৃষি কাজে নিজেকে সম্পৃত্ত করেন, তাহলে দেশেই আর্থিক সচ্ছলতা পেতে পারেন। এবং এখন অনেক তরুনেরাই স্বপ্রণোদিত হয়ে এ কাজ করছেন। কিন্তু তিনি আমার এ পরামর্শ কানেই নিলেন না।\nএই পরিচিত’র ‘দেশে ভালো চাকুরির খুবই অভাব’ এ কথার সাথে আমি নিজেও খানিকটা একমত । কিন্তু এটাও তো সত্যি , দেশে অনেকেই এখন ভালোমানের চাকরি করছেন । যদি কারো ভালো যোগ্যতা থেকেই থাকে তবে তিনি হয়ত শুরুতেই সকল সুযোগ-সুবিদা পাচ্ছেন না। তবে ধীরে ধীরে তার কাঙ্খিত লক্ষে অবশ্যই পৌঁছাতে পারবেন । এর জন্য তাকে অবশ্যই একটু ধৈর্য এবং কঠোর পরিশ্রম করতে হবে।\nদ্বিতীয় প্রশ্নের উত্তরটি সত্যিকার অর্থেই অনেকটা হাস্যকর । তবে দুঃখের বিষয় হল তার উত্তরের সাথে অনেকে বিদেশগামী হতাশ তরুনদের মতের সাথে মিল খুঁজে পেয়েছি । বিদেশে গিয়ে যে কোন ছোট কাজ করতে কারও কোন আপত্তি নেই , কিন্তু দেশে যে কোন কাজ করতে কঠিন আপত্তি আছে । প্রকৃত শিক্ষা আমাদের এই শেখায়, যে কোন কাজই ছোট নয়। সময় হয়েছে, আমাদেরকে এই কথাটি অতি দ্রুত মেনে নিতেই হবে। নচেৎ বিদেশের মাটিতেই শুধু ‘অড’ জব করে বেরাতে হবে।\nবিদেশে যাওয়ার জন্য যে খরচের কথা তিনি বলেছেন, এই বার একটু সেই প্রসঙ্গে আসি । বর্তমান বাজারে ৫-৬ লক্ষ টাকা হয়তো কোন টাকা নয় এটা যেমন সত্যি কিন্তু এটাও তো সত্যি যে ইচ্ছে করলেই এই সামান্য পুঁজি খাটিয়ে অনেক আয়ের উৎস তৈরি করা যায । এটা কোন কাল্পনিক গল্প নয়। আমাদের চারপাশেই ছড়িয়ে ছিটিয়ে এমন অনেক নজির আছে। এই ক্ষেত্রে কৃষি হতে পারে একটা সম্ভাবনাময় খাত ।\nআমাদের দেশের কৃষিখাতে এখনো যথাযথবাবে উন্নত প্রযুক্তির ব্যবহার শুরু হয়নি । স্থানীয় কৃষকরা এখনো আকড়ে ধরে রেখেছেন পুরনো আমলের কৃষি পদ্ধতিগুলো । তাই কৃষিক্ষেত্রে চাই যথাযথ আধুনিকায়ন । আর বিভিন্ন উন্নত প্রযুক্তির যথাযথ ব্যবহারের মাধ্যমে কৃষিক্ষেত্রে আধুনিকায়ন আনতে অগ্রণী ভূমিকা রাখা উচিত তরুন শিক্ষিত সমাজের । শিক্ষিত তরুনদের শাণিত মেধাকে কাজে লাগিয়ে আমরা অবশ্যই পারবো আরো ভালো উচ্চ ফলনের সরবরাহ দিতে । যার ফলশ্রুতিতে দেশ হবে খাদ্যে স্বয়ংসম্পূর্ণ এবং সেই সাথে বেকার মুক্ত ।\nলেখক: মির্জা রকিবুল হাসান শিক্ষার্থী-গণযোগাযোগ ও সাংবাদিকতা